MER JUBEL: Rosenborg har snart spilt to år uten å tape på Lerkendal. Her jubler de etter 1-0 målet mot Brann. Fra v.: Fredrik Midtsjø, Yann-Erik de Lanlay, Matthías Vilhjálmsson og Jørgen Skjelvik. Foto: Ned Alley NTB scanpix

RBK-Kåre: – Vi vil ligne på Liverpool. Der har vi litt igjen.

TRONDHEIM (VG) Rosenborg-sjef Kåre Ingebrigtsen mener at laget hans først og fremst har blitt bedre på gjenvinning.

Oppdatert 20. mai 2016

Artikkelen er over fire år gammel

Lørdag vant trønderne uten særlig problemer 3-0 over Brann i det som skulle være en toppkamp, men bergenserne tapte for et lag som var bedre på så å si alle plasser.

– Vi vil gjerne ligne på Liverpool. Der har vi litt igjen. Men vi vinner ballen høyere i banen, og det gjør at veien er kortere til motstandernes mål, sier Kåre Ingebrigtsen når VG treffer ham i intervjusonen på Lerkendal. Rosenborg-treneren tar seg som vanlig god tid. Her er det ikke noe stress.

FORNØYD: Kåre Ingebrigtsen. Foto: Ned Alley NTB scanpix

– Hvor gode er dere sammenlignet med samme tid i fjor?

– Jeg føler at vi er på samme nivå. Vi skaper like mange målsjanser, scorer litt færre mål – men slipper inn langt færre.

Les også: RBK-Kåre søker råd hos Guardiola og Klopp.

Så legger Ingebrigtsen til:

– Jeg føler at potensialet i denne gjengen er hakket større enn vi hadde i fjor.

Matthias Vilhjálmsson, Yann-Erik de Lanlay og Mike Jensen (straffe) sørget for at nesten 20 000 trøndere kunne gå hjem med godfølelsen på lørdagskvelden.

– Vi vil gjerne at de kommer tilbake, sier Ingebrigtsen.

Han sier at «vi er på 85-90 prosent» nå.

– Vi har mer å gå på.

Les også: RBK-Kåre etter 3-0: - Ikke mange som gleder seg til å komme hit.

– Skal dere være på 100 prosent til Champions League-kvalik?

– Nja, jeg håper at vi kan nærme oss nå fremover. Så skal vi ha en god treningsperiode i juni, og så være 100 prosent i kvaliken. Jeg håper at vi treffer bra. Det er mange kamper om dagen, så det er viktig å føle seg pigg.

Islandske Vilhjálmsson bommet først på tre forsøk, så gjorde han 1-0 for Rosenborg.

– Det løsnet litt i dag. Vi har vist tidligere at vi kan holde nullen bakover, men ikke scoret så mye. Derfor var det godt med tre mål i dag, sier Matthias Vilhjálmsson.

Brann gjorde et veldig ærlig forsøk på Lerkendal og hadde tre-fire gode målsjanser. Med litt hell kunne det ha gått annerledes, selv om det ville ha vært blodig urettferdig.

– Brann er gode. De viser at de fortjener å spille på øverste nivå, mener Kåre Ingebrigtsen.

– Men vi sliter dem ut. De blir slitne i 2.omgang. Det skjer når vi er lojale og gjør det vi skal gjøre.

Sjekk denne: Søderlund tapte duellen med Zlatan

Både Ingebrigtsen og Vilhjálmsson innrømmer at de gleder seg til varmere dager på Lerkendal:

– Vi får ikke noe hjelp av banen sånn som den er nå. Vi gleder oss til banen får satt seg. Da skal vi bli enda bedre, sier Rosenborg-treneren.

Publisert: 17.04.16 kl. 14:05 Oppdatert: 20.05.16 kl. 02:19

Les også